AIG-kaartjies binne halfdag uitverkoopKaartjies vir Afrikaans is Groot is uitverkoop. (Foto: verskaf) Vir die eerste keer sedert die Covid-19-pandemie kan die Afrikaans is Groot-reusekonsert voortgaan en dit is beslis ’n geleentheid wat Suid-Afrikaners nie deur hul vingers laat glip het nie. Kaartjieverkope vir dié spoggeleentheid het Dinsdag 26 Julie om 10:00 geopen en ná slegs 12 uur is die kaartjies uitverkoop. Hoewel die proses traag was, het duisende Suid-Afrikaners geduld aan die dag gelê en steeds hulle kaartjies vir die megakonsert aangeskaf. Daar is darem goeie nuus ook! Diegene wat nie onder die gelukkige kaartjiekopers was nie, moet 1 Augustus in hul dagboeke merk. Dít is die dag waarop kaartjieverkope vir nóg ’n konsert of twee geopen sal word. “Uit die aard van die navraag maak dit die stelsel stadiger as gewoonlik, en neem dit langer tyd vir die bank om die transaksies te verwerk, maar julle geduld sal beloon word,” het Johan C Venter, bemarking-en-handelsmerkbestuurder van die Coleske Groep en Afrikaans is Groot, oor die nuwe konserte gesê.